Anton Benet (Reus Deportiu) insígnia de plata de la Federació Catalana d’Escacs
Aquest 2018 la menció recaurà per al Sr. Anton Benet Català, que a més d’una llarga trajectòria en el seu club com a jugador, formador i directiu en el seu club, aquesta temporada ha donat un pas al costat en la direcció dels escacs del Reus Deportiu.
Anton Benet disputant una partida de la Final de Copa Catalana amb el seu equip.
A la delegació de Tarragona ens omple de satisfacció que el Sr. Anton Benet Català hagi acceptat la insígnia, que vol posar en relleu tota la seva tasca en el món dels escacs en la seva ciutat i, de retruc, en el nostre territori. El més sincer agraïment per tot aquest temps de dedicació al nostre esport i afició.
ANTON BENET CATALÀ (Reus Deportiu)
Jugador d’escacs federat de la FCDE des de fa 46 temporades, sempre a les files del Reus Deportiu (1972-2018). Jugador del primer equip del Reus Deportiu des dels tretze anys. Campió escolar, infantil, juvenil i absolut de la Delegació de Tarragona, representant-la a nivell català i estatal. Mestre Català d’Escacs (FCDE, 2003). Mestre Nacional i Sots-Campió absolut d’Espanya d’Escacs Postal (1999; Elo ICCF: 2514).
Metge de professió, combinant la dedicació professional amb l’esportiva i organitzativa, he trobat uns companys d’afició immillorables primer en la meva dona, Teresa, i després amb el meu fill, Damià.
A nivell organitzatiu: president del club Reus Deportiu en dos cicles 1975-1979 i 2014-2018. A tots els companys de club dec aquesta distinció, ja que des de l'inici hem fonamentat el club en un grup d’amics que ha mantingut històricament el Reus Deportiu en un lloc de privilegi en les divisions nacionals catalanes. L’altra gran objectiu sempre ha estat fomentar els escacs, a nivell escolar, femení i popular.
Tot sota els valors de l’amistat, la sana competitivitat, el respecte, la companyonia i la convicció de pertànyer a un grup que estima els escacs.
Com hem explicat al principi, la insígnia s’entregarà a la Festa dels escacs catalans, que aquest any 2018 es celebrarà a Barcelona, el 23 de setembre.